Deutsches Kartoffelmuseum

In Daitschlond duts drai Grumbeermusee gewwe, dodevun ääns in de Palz. Die annere sinn in Minche unn in Stremlow in Megglebursch-Vorpommre.

In de Palz liggds Daitsche Grumbeermuseum in Fußgenem im Rhoi-Palz-Krääs unn hot said de Mitt vun de 90er Johr geeffnd. 

Träscha vum Gumbeermuseum is de Varoi Daitsches Grumbeermuseum Fußgenem e. V., dem soi Mitglieda des Museum ehreamdlisch tädisch sinn.

Im Museum werd mer unner annerem iwwer die Bodanig, Uffzuchd unn die Herkunfd vun de Grumbeere informiad. Gezaigd werd aa die Gschischd unn die Verbraidungvun de Gumbeere, insbsunnere ihrn Aabau in de Palz unn in Praissen, wu der dursch de Keenisch Friedrisch dem Große bsunnerschd gferderd worre is. 

De Oidridd ins Museum koschd nix.

Des haid als Museum gnutzde Haus henn se 1842 als ä Sinagog errischded. De ledschd Goddesdinschd do drin wurd 1928 zelebriad. Vun 1936 bis 1984 hot mers als Lacherschubbe fer Gedraid gnudzd. Said 1986 schdehd de Bau unna Denkmolschudz unn wurd donn zeh Johr schbäda, 1996, grindlich reschdauriad.

 zum nochlese 
 Deutsches Kartoffelmuseum Fußgönheim e. V.: Museumsführer, Fußgenem 1999

 Websaide 

Kategorie:Palz un Kurpalz
Kategorie:Esse un Dringe
Kategorie:Wisseschafd
Kategorie:Museum